১৫ জন মানুষকে মেরেছে সে। তার আতঙ্কে কম্পমান বিহার ও ঝাড়খণ্ডের বহু গ্রামের মানুষ। সেই গুন্ডা হাতিকে মারতে এক শিকারিকে নিযুক্ত করেছে সরকার। 
এক সর্বভারতীয় সংবাদমাধ্যমের সূত্রে জানা গিয়েছে, হায়দ্রাবাদ থেকে নবাব শাফত আলি খান নামের ওই শিকারিকে আনা হচ্ছে। শনিবার তিনি তাঁর অপারেশন শুরু করবেন বলে জানা গিয়েছে। 
কাকতালীয় ভাবে শনিবারই বিশ্ব হাতি দিবস। আর ঠিক এই সময়েই একটি হাতিকে হত্যা করার সিদ্ধান্ত নেওয়া হচ্ছে। ব্যাপারটা যে অতি দুর্ভাগ্যজনক, সেটা মেনে নিয়ে অরণ্য ও বন্যপ্রাণ সংরক্ষণ বিভাগের মুখ্য আধিকারিক এলআর সিংহ জানিয়েছেন, এটা ছাড়া কোনও উপায় নেই। গত এক সপ্তাহ ধরে হাতিটিকে বেহুঁশ করে ধরে ফেলার চেষ্টা করা হচ্ছে। কিন্তু হাতিটি এই মুহূর্তে রয়েছে সাহেবগঞ্জ জেলায়। সেখানে পাহাড়ি এলাকা ও ঘন অরণ্যের কারণে ১৫ ফুটের বেশি দূরের জিনিস দেখা যাচ্ছে না। ফলে হাতিটিকে ধরা সম্ভব হচ্ছে না কোনও মতেই। এ দিকে হাতিটি ক্রমেই ভয়ঙ্কর হয়ে উঠছে। গত চারদিনে সে দু’জনকে হত্যা করেছে। কাজেই সব চেষ্টা ব্যর্থ হওয়ার পরে হাতিটিকে মেরে ফেলা ছাড়া আর কোনও উপায় থাকছে না। 

এই বিষয়ে অন্যান্য খবর

লুকিয়ে পার্কে হাতির সঙ্গে সেলফি তুলতে গিয়ে নির্মম পরিণতি
লোমশ প্রাগৈতিহাসিক হাতি ফিরে আসছে পৃথিবীতে!


দলছুট হাতিটি একা হওয়ার পরেই এমন বিপজ্জনক হয়ে উঠেছে বলে বিশেষজ্ঞরা মনে করছেন। বন্যপ্রাণ সংরক্ষণের প্রচার যখন তুঙ্গে, সেই সময়ে দাঁড়িয়ে বাধ্যত একটি হাতিকে মেরে ফেলার এই সিদ্ধান্ত নিঃসন্দেহে অত্যন্ত করুণ ও দুর্ভাগ্যজনক, মেনে নিচ্ছেন ওয়াকিবহাল মহল।